ΓΡΑΠΤΗ ΕΡΩΤΗΣΗ E-2819/96 υποβολή: Marνa Sornosa Martνnez (GUE/NGL) προς το (23 Οκτωβρίου 1996)

Θέμα: Παραβιάσεις των δικαιωμάτων της γυναίκας στο Αφγανιστάν

Η παραστρατιωτική οργάνωση των Ταλιμπάν, η οποία έχει ήδη καταλάβει τα δύο τρίτα του Αφγανιστάν και έχει αρχίσει τη διοικητική και οικονομική ανοικοδόμηση της περιοχής που ελέγχει, επιδιώκει τον ολοκληρωτικό εξισλαμισμό της κοινωνίας. Ήδη επιβάλλεται η ποινή του θανάτου στους μοιχούς και σε όσους πίνουν οινοπνευματώδη ποτά, ενώ έχει απαγορευθεί στις γυναίκες να εργάζονται και στα κορίτσια να πηγαίνουν στο σχολείο.

Την Κυριακή, 29 Σεπτεμβρίου 1996, μαστιγώθηκαν και στάλθηκαν στα σπίτια τους οι πρώτες γυναίκες που, σύμφωνα με την ακραία ζηλωτική οργάνωση, είχαν βγεί στο δρόμο «απρεπώς ενδεδυμένες».

Δεν πιστεύει το Συμβούλιο ότι οι χώρες της Ευρωπαϊκής Ένωσης θα πρέπει να λάβουν μέτρα, αντιδρώντας στα γεγονότα αυτά;

Εξετάζει το Συμβούλιο το ενδεχόμενο να θέσει ως όρο για οποιονδήποτε μελλοντικό πολιτικό διάλογο των κρατών μελών με το Αφγανιστάν τον σεβασμό, εκ μέρους της χώρας αυτής, των Ανθρωπίνων Δικαιωμάτων, των Δικαωμάτων της Γυναίκας και των Δικαιωμάτων των Κοριτσιών;

Είναι πρόθυμο το Συμβούλιο να προωθήσει, στα κράτη μέλη, εκστρατείες συνειδητοποίησης σχετικά με την άνιση μεταχείριση της οποίας είναι θύματα οι γυναίκες, σε πολιτικό, κοινωνικό και εκπαιδευτικό επίπεδο, σε χώρες όπως το Αφγανιστάν;

Απάντηση (13 Φεβρουαρίου 1997)

Στις 28 Οκτωβρίου 1996, η ΕΕ δημοσίευσε δήλωση για το Αφγανιστάν με την οποία εκφράζει την ανησυχία της για την εντατικοποίηση των ενόπλων συγκρούσεων και παρακινεί, όλα τα ενεχόμενα μέρη να επιδιώξουν έναν ειρηνικό διακανονισμό μέσω διαπραγματεύσεων, οι οποίες θα οδηγήσουν τελικά σε πολιτική λύση που θα φέρει την ειρήνη και τη σταθερότητα στο Αφγανιστάν.

Στα πλαίσια αυτά, η ΕΕ επανέλαβε την υποστήριξή της για την ειδική αποστολή των Ηνωμένων Εθνών στο Αφγανιστάν.

Η ΕΕ εξέφρασε ιδιαίτερη ανησυχία για την ιερέως διαδεδομένη παραβίαση των ανθρώπινων δικαιωμάτων, υπογραμμίζοντας την άσκηση διακρίσεων κατά των γυναικών και των κοριτσιών και υπενθυμίζοντας το ψήφισμα 1076/1996 του Συμβουλίου Ασφάλειας των Ηνωμένων Εθνών που κατήγγειλε τη διάκριση αυτή καθώς και άλλες παραβιάσεις των ανθρώπινων δικαιωμάτων στο Αφγανιστάν. Η ΕΕ απευθύνει επείγουσα έκκληση στους ηγέτες των διαφόρων φατριών του Αφγανιστάν να σεβαστούν και να συμμορφωθούν με τις αρχές που εγκαθιδρύει η παγκόσμια διακήρυξη των ανθρώπινων δικαιωμάτων και ο χάρτης των Ηνωμένων Εθνών, καθώς και όλες οι άλλες Συμβάσεις για τα ανθρώπινα δικαιώματα τις οποίες έχει υπογράψει το Αφγανιστάν.

Συγκεκριμένα, η ΕΕ, ως ένας από τους κύριους φορείς παροχής ανθρωπιστικής βοήθειας στο Αφγανιστάν, εξέφρασε την ανησυχία της για τις πιθανές επιπτώσεις των παραβιάσεων των ανθρώπινων δικαιωμάτων στους δικαιούχους των προγραμμάτων αρωγής της ΕΕ και εξέφρασε την επιθυμία γης για διάλογο με όλα τα ενδιαφερόμενα μέρη σχετικά με τις λεπτομέρειες της συνεργασίας προκειμένου να εξασφαλιστεί η παράδοση της βοήθειας ενώ παράλληλα θα διατηρείται η ποιότητα της στήριξης που ήδη παρέχεται στον πληθυσμό του Αφγανιστάν, ανεξάρτητα από το φύλο και την εθνωτική τους προέλευση.

Η κατάσταση των γυναικών και ο άνισος ρόλος που τους επιφυλάσσεται στο πολιτικό, κοινωνικό και εκπαιδευτικό πλαίσιο ορισμένων χωρών προξενούν τη διαρκή ανησυχία της ΕΕ κατά τις θεσμοθετημένες συναλλαγές με τις χώρες αυτές. Στη συγκεκριμένη περίπτωση του Αφγανιστάν, δεν υφίσταται θεσμοθετημένος πολιτικός διάλογος μεταξύ ΕΕ και Καμπούλ. Η ιδιαίτερη ασταθής και μεταβαλλόμενη πολιτική κατάσταση στο Αφγανιστάν έχει, εξάλλου, εμποδίσει την ΕΕ να προβεί σε πολιτικές ανταλλαγές με τις αφγανικές αρχές επί μακρό χρονικό διάστημα. Η ΕΕ, ωστόσο, εξέφρασε σθεναρά την ανησυχία της για τα δεινά που πλήττουν τις γυναίκες στα εδάφη που ελέγχονται από τους Ταλιμπάν και στο Αφγανιστάν εν γένει, στα Ηνωμένα Έθνη, στη Νέα Υόρκη, καθώς και στη Διάσκεψη της Τεχεράνης για το Αφγανιστάν, στις 29/30 Οκτωβρίου, και πιο πρόσφατα, κατά τη συνεδρίαση πολιτικού διαλόγου ΕΕ Πακιστάν στις 4 Νοεμβρίου στο Δουβλίνο.

Η ΕΕ θα εξακολουθήσει να εκφράζει την ανησυχία της για το θέμα αυτό σε όλους τους φορείς που ασχολούνται με το ζήτημα του Αφγανιστάν και επί του παρόντος εξετάζει τον τρόπο με τον οποίο θα συμβάλει χειροπιαστά στην αλλαγή της αξιοθρήνητης κατάστασης των γυναικών στο Αφγανιστάν, ιδίως μέσω των λεπτομερειών διεξαγωγής της παράδοσης ανθρωπιστικής βοήθειας.